早梅有感
作者：王柏
朝代：宋

paragraphs: 新陽來復未十日，窗外梅花已狼籍。
晴光烘過冰雪融，微風不動暗香密。
急呼清樽相尉藉，無數落英墜巾帙。
兒童但喜花開早，太早翻令我心慄。
今年寒色苦未老，戶穴不固泄萬蟄。
造化不翕何以張，不然生道幾於息。
明言歲事未足言，深憂南氣日馳北。
誰道東君庾嶺來，煮酒銀瓶薦嘉實。